PKP: Kepatuhan komuniti maritim memuaskan
LIONG CHAI LING MIRI: Maritim Malaysia, Zon Maritim Miri telah melakukan
Operasi Covid- 19 Laut di sepanjang perairan Miri, semalam. Sebanyak tiga buah aset Maritim Malaysia diaturgerak
sepanjang operasi ini dilaksanakan.  Pengarah Zon Maritim Miri, Kepten (M) Md. Fauzi bin
Othman berkata, operasi itu dilaksanakan bagi memastikan komuniti maritim
mematuhi arahan Perintah Kawalan Pergerakan (PKP) sepanjang tempoh bermula 18
Mac 2020 sehingga ditamatkan.  “Sejak PKP dikuatkuasakan sehingga 22 April, Maritim
Malaysia telah melaksanakan 211 jumlah pemeriksaan di perairan Miri. “Sepanjang operasi dilakukan didapati tahap
kepatuhan komuniti maritim terhadap arahan PKP adalah amat memuaskan di PKP
fasa ketiga ini,” katanya menerusi satu kenyataan. Fauzi berkata, kebanyakan vesel-vesel yang diperiksa
semasa pemeriksaan merupakan kumpulan perkhidmatan penting (essential service).
 “Kumpulan ini terdiri daripada vesel
“offshore”, bot nelayan dan juga vessel kargo. “Hasil
pemeriksaan tiada bot memancing rekreasi dikesan sepanjang operasi
dijalankan,” katanya. Beliau berkata, Pasukan Polis Marin juga turut membantu
dengan menggerakkan sebuah aset mereka. Dalam pada itu, Fauzi berkata Maritim Malaysia akan terus
meningkatkan penguatkuasaan undang-undang Maritim di perairan negara agar semua
komuniti maritim dapat mematuhi undang-undang Malaysia dan juga arahan PKP yang
sedang dilaksanakan.  “Kerjasama daripada masyarakat terutamanya komuniti
maritim dalam memberikan maklumat amat dialu-alukan bagi membantu Maritim
Malaysia dalam membanteras jenayah di laut,” katanya. Oleh itu, untuk sebarang aduan dan maklum balas, orang
awam bolehlah menghubungi terus ke Pusat Operasi Zon Maritim Miri ditalian
085-418204. Sementara itu, Utusan Sarawak yang menyertai operasi
bersama Covid-19 Laut semalam mendapati keadaan perairan di sini, terkawal. 
See author's posts
